b"\n_START_ARTICLE_\nFrancesca Cec\xc3\xadlia Gubert i Rafanell\n_START_SECTION_\nBiografia\n_START_PARAGRAPH_\nFilla de l'ebenista Josep Gubert i Riera i de la modista Rosa Rafanell i Clerch. Curs\xc3\xa0 els estudis de solfeig amb Llu\xc3\xads Millet i Pag\xc3\xa8s i de piano amb Carles Pellicer a l'Escola Municipal de Barcelona. Va estudiar cant amb Augusto Scampini. Fou soltera i visqu\xc3\xa9 tota la vida amb la seva mare Rosa, la qual va confeccionar tots els seus vestits d'actuaci\xc3\xb3. Tamb\xc3\xa9 va tenir un germ\xc3\xa0, de nom Josep, i diversos nebots a qui va tractar com a fills seus.\n_START_SECTION_\nCarrera art\xc3\xadstica\n_START_PARAGRAPH_\nTot i que en el g\xc3\xa8nere del lied mostrava for\xc3\xa7a qualitats art\xc3\xadstiques, va decantar-se pel teatre l\xc3\xadric de l'\xc3\xb2pera i la sarsuela. Va debutar al Teatre Nou de Barcelona l'any 1930 amb Marina d'Emilio Arrieta. Les seves principals interpretacions van ser l'\xc3\xb2pera Rigoletto de Giuseppe Verdi, el Barbiere di Siviglia de Gioacchino Rossini, les sarsueles Don Gil de Alcal\xc3\xa1 de Manuel Penella i Luisa Fernanda de Federico Moreno Torroba, que va estrenar a Barcelona, i la com\xc3\xa8dia l\xc3\xadrica Do\xc3\xb1a Francisquita d'Amadeu Vives, amb qui va mantenir una relaci\xc3\xb3 molt bona, que cant\xc3\xa0 al Gran Teatre del Liceu de Barcelona en una funci\xc3\xb3 en homenatge al compositor, el 7 de febrer de 1933, fent el paper principal, acompanyada de Miguel Fleta i Selica P\xc3\xa9rez Carpio._NEWLINE_El febrer de 1941 va comen\xc3\xa7ar a actuar al Teatre T\xc3\xadvoli i al Teatre Nou amb el tenor Juvent\xc3\xad Folgar i Ascaso (Tino Folgar), amb qui formava una duo excepcional i que va tenir molt bona recepci\xc3\xb3 per part del p\xc3\xbablic. El 1943 va interpretar La Princesa de la Czarda, on, a m\xc3\xa9s a m\xc3\xa9s de cantar, va haver de ballar com ho feien aleshores a les \xc3\xb2peres de Par\xc3\xads, Berl\xc3\xadn i Viena. Va participar en diferents concerts organitzats per l'Associaci\xc3\xb3 Obrera de Concertsfundada el 1926 per Pau Casals. Tamb\xc3\xa9 va enregistrar les sarsueles Don Gil de Alcal\xc3\xa1 i Luisa Fernanda, aix\xc3\xad com una notable col\xc2\xb7lecci\xc3\xb3 de can\xc3\xa7ons espanyoles."